CELEX: 32020D1113
Language: ro
Date: 2020-07-20 00:00:00
Title: Decizia (UE) 2020/1113 a Consiliului din 20 iulie 2020 privind poziția care urmează să fie adoptată, în numele Uniunii Europene, în cadrul Comitetului APE instituit în temeiul Acordului de parteneriat economic preliminar dintre Ghana, pe de o parte, și Comunitatea Europeană și statele sale membre, pe de altă parte, privind adoptarea regulamentului de procedură al Comitetului APE

29.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 244/11
               
            
         DECIZIA (UE) 2020/1113 A CONSILIULUI
         din 20 iulie 2020
         privind poziția care urmează să fie adoptată, în numele Uniunii Europene, în cadrul Comitetului APE instituit în temeiul Acordului de parteneriat economic preliminar dintre Ghana, pe de o parte, și Comunitatea Europeană și statele sale membre, pe de altă parte, privind adoptarea regulamentului de procedură al Comitetului APE
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf și articolul 209, coroborate cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul de parteneriat economic preliminar dintre Ghana, pe de o parte, și Comunitatea Europeană și statele sale membre, pe de altă parte (1) (denumit în continuare „acordul”), a fost semnat de Uniune și de statele membre ale acesteia la 28 iulie 2016. Acordul s-a aplicat cu titlu provizoriu între Uniune, pe de o parte, și Ghana, pe de altă parte, de la 15 decembrie 2016 (2).
                  
               
                     (2)
                  
                  
                     În temeiul articolului 73 alineatul (3) din acord, Comitetul Acordului de parteneriat economic („Comitetul APE”) este responsabil de administrarea tuturor domeniilor vizate de acord și de realizarea tuturor sarcinilor menționate în acord. În temeiul articolului 73 alineatul (2), Comitetul APE își stabilește normele de organizare și de funcționare.
                  
               
                     (3)
                  
                  
                     În anul 2020 Comitetul APE urmează să adopte o decizie privind regulamentul său de procedură.
                  
               
                     (4)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul Comitetului APE, întrucât decizia avută în vedere de Comitetul APE va stabili norme obligatorii din punct de vedere juridic pentru funcționarea Comitetului APE.
                  
               
                     (5)
                  
                  
                     APE fac parte din relația globală dintre Uniune și statele membre ale acesteia, pe de o parte, și țările ACP, pe de altă parte, astfel cum se prevede în Acordul de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte (3), astfel cum a fost modificat ultima dată („Acordul de parteneriat de la Cotonou”) și în acordul care va succeda Acordului de parteneriat de la Cotonou, odată ce acesta va deveni aplicabil. În temeiul articolului 34 alineatul (1) din Acordul de parteneriat de la Cotonou, cooperarea economică și comercială dintre părți vizează promovarea integrării armonioase și progresive a țărilor ACP în economia mondială, ținând seama în mod corespunzător de opțiunile lor politice și de prioritățile lor în materie de dezvoltare, promovând astfel dezvoltarea durabilă a acestora și contribuind la eradicarea sărăciei în țările ACP. În acest context, APE pot fi considerate instrumente de dezvoltare astfel cum sunt menționate la articolul 36 alineatul (2) din Acordul de parteneriat de la Cotonou. Prin urmare, acordul ține seama de diferitele niveluri de dezvoltare a părților, precum și de constrângerile economice și sociale specifice ale Ghanei și de capacitatea acesteia de a se adapta și de a își adapta economia la procesul de liberalizare. În plus, Decizia (UE) 2016/1850 cu privire la semnarea și aplicarea cu titlu provizoriu a acordului, care este un acord mixt și care include un titlu referitor la parteneriatul pentru dezvoltare, s-a bazat atât pe temeiul juridic aferent comerțului, cât și pe temeiul juridic aferent cooperării pentru dezvoltare. Acest lucru ar trebui să se reflecte și în prezenta decizie,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, se bazează pe proiectul de decizie a Comitetului APE privind adoptarea regulamentului de procedură al Comitetului APE (4).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 20 iulie 2020.
            
               
                  Pentru Consiliu
               
               
                  Președintele
               
               J. KLOECKNER
            
         
         
            (1)  Acord de parteneriat economic preliminar între Ghana, pe de o parte, și Comunitatea Europeană și statele sale membre, pe de altă parte (JO L 287, 21.10.2016, p. 3).
         
            (2)  Decizia (UE) 2016/1850 a Consiliului din 21 noiembrie 2008 privind semnarea și aplicarea cu titlu provizoriu a Acordului de parteneriat economic preliminar între Ghana, pe de o parte, și Comunitatea Europeană și statele membre ale acesteia, pe de altă parte (JO L 287, 21.10.2016, p. 1).
         
            (3)  JO L 317, 15.12.2000, p. 3.
         
            (4)  A se vedea documentul ST 9240/20 la adresa de internet http://register.consilium.europa.eu